เผยแบงก์รัฐปล่อยกู้คนหนี้ท่วมหัว
ธปท.เผยสถาบันการเงินเฉพาะกิจของรัฐน่าห่วง อัตราส่วนการผ่อนชำระหนี้ต่อรายได้ของลูกค้าสูงถึง 80% ขณะที่แบงก์พาณิชย์แค่ 40%
22 ธ.ค. 2555

ธปท.เผยสถาบันการเงินเฉพาะกิจของรัฐน่าห่วง อัตราส่วนการผ่อนชำระหนี้ต่อรายได้ของลูกค้าสูงถึง 80% ขณะที่แบงก์พาณิชย์แค่ 40% 
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) กล่าวว่า สาเหตุที่คณะกรรมการนโยบายการเงิน (กนง.) และคณะกรรมการนโยบายสถาบันการเงิน (กนส.) หารือถึงสถานการณ์หนี้ภาคครัวเรือน เพราะต้องการวิเคราะห์แนวโน้มภาวะเศรษฐกิจ 
นายประสาร กล่าวว่า ในต่างประเทศการดูแลการก่อหนี้ภาคครัวเรือน ผ่านการใช้วิเคราะห์สินเชื่อ หรือเกณฑ์การให้กู้ โดยปกติก็จะมีการดูอัตราส่วนการผ่อนชำระหนี้|ต่อรายได้ (Debt Service Ratio) ในแต่ละเดือน โดยระบบธนาคารพาณิชย์จะดูแลว่าไม่ควรเกิน 40% ถ้าลูกหนี้ที่มาขอกู้มีภาระส่งงวดหนี้เกิน 40% ของรายได้ต่อเดือนธนาคารพาณิชย์ก็จะไม่พิจารณาให้กู้ เพราะถือว่ามีหนี้เกินตัว
ขณะที่ปัจจุบัน ในส่วนของสถาบันการเงินเฉพาะกิจของรัฐบางแห่งสูง ลูกหนี้ที่ขอกู้มีอัตราส่วนการผ่อนหนี้ถึง 80% จึงน่าห่วงและมีการคุยบทบาทของสถาบันการเงินเฉพาะกิจของรัฐ แต่เข้าใจว่าสถาบันการเงินเฉพาะกิจของรัฐอาจจะตีความเข้าใจว่าภารกิจคือ ต้องช่วยเหลือประชาชน จึงต้องมาหารือทำความเข้าใจร่วมกันเพื่อจะได้แก้ไข
“ถ้าขยับเป็น 80% เงินเดือน 1 หมื่นบาท เหลือไว้กินเพียง 2,000 บาท ถือว่าหนี้สินล้นพ้นตัว ชักหน้าไม่ถึงหลัง ชีวิตความเป็นอยู่คงไม่ดี” นายประสาร กล่าว